Kolbeini Óttarssyni Proppé, þingmanni Vinstri grænna, var hafnað í prófkjöri flokksins í Suðurkjördæmi. Hann sóttist eftir fyrsta sæti en hafnaði í fjórða. Hólmfríður Árnadóttir, skólastjóri i Sandgerði, hreppti fyrsta sætið. en Róbert Marshall komst ekki á blað. Kolbeinn hefur ekki ákveðið hvað hann gerir í framhaldinu. Mikil barátta er hafin um oddvitasæti flokkanna.
Óhætt er að segja að niðurstaða prófkjörs VG í Suðurkjördæmi í gær hafi komið á óvart. Hómfríður Árnadóttir verður nýr oddviti en þar sat áður Ari Trausti Guðmundsson sem gaf ekki kost á sér til endurkjörs.
Það voru margir frábærir kandídatar í framboði og ég bjóst ekkert við þessu frekar en öðru.
Sagði Hólmfríður Árnadóttir. Róbert Marshall upplýsingafulltrúi ríkisstjórnarinnar, sem sóttist eftir fyrsta sætinu, komst ekki á blað og Kolbeinn Óttarsson Proppé sitjandi þingmaður, sem líka sóttist eftir fyrsta sæti, hafnaði í fjórða sæti.
Ég er að setjast yfir mín mál núna og ætla ekki að svara neinu um það strax.
Sagði Kolbeinn Óttarsson Proppé. Heiða Guðný Ásgeirsdóttir, sem sóttist eftir fyrsta sæti, fékk annað sætið og Sigrún Birna Steinarsdóttir það þriðja. Endanlegur listi liggur ekki fyrir enda þarf að huga að jafnræði kynja og gefur kjörstjórn sér rúman tíma.
Og það er víða barist. Sjálfstæðismenn í Suðurkjördæmi halda prófkjör í lok maí og þar hefur Páll Magnússon núverandi oddviti tilkynnt að hann sækist ekki eftir endurkjöri. Því berjast Guðrún Hafsteinsdóttir og Vilhjálmur Árnason um fyrsta sætið. Og í júní verður prófkjör Sjálfstæðisflokks í Norðvesturkjördæmi þar sem Haraldur Benediktsson núverandi oddviti og Þórdís Kolbrún R. Gylfadóttir ráðherra berjast um fyrsta sætið.
Þá hafnaði Halla Signý Kristjánsdóttir alþingismaður í þriðja sæti hjá Framsókn í norðvestur en hún sóttist eftir að leiða listann. Það sæti vann Stefán Vagn Stefánsson.
Hjá Samfylkingunni hefur mikið gengið á. Ágúst Ólafur Ágústsson alþingismaður ákvað að taka ekki það sæti sem honum var boðið og ætlar að hætta á þingi. Þá ýtti Þórunn Sveinbjarnardóttir, fyrrverandi ráðherra og þingmaður, Guðmundi Andra Thorssyni í annað sæti á lista flokksins í Suðvesturkjördæmi sem hún ætlar að leiða.
Og fyrir nokkrum dögum lét Karen Kjartansdóttir framkvæmdastjóri Samfylkingarinnar af störfum og sagði að hugmyndir hennar og nýkjörins formanns framkvæmdastjórnar, Kjartans Valgarðssonar, væru of ólíkar til að þau gætu unnið saman.